Fyrstu íbúðarhúsin á Seyðisfirði í tólf ár í undirbúningi Undirbúningur er hafinn að byggingu tveggja nýrra íbúðarhúsa á Seyðisfirði en tólf ár eru liðin síðan þar var síðast byggt íbúðarhús . Bæjaryfirvöld skoða að auki byggingu íbúðakjarna fyrir 55 ára og eldri með þá von að glæða húsnæðismarkaðinn á staðnum lífi . „ Stærsta verkefnið sem beið okkar þegar við tókum við eftir kosningarnar í fyrra var að koma húsbyggingum af stað eftir of langt hlé . Hér hefur hvorki verið leigumarkaður né húsnæði til sölu , “ segir Hildur Þórisdóttir , forseti bæjarstjórnar á Seyðisfirði . Felld voru niður gatnagerðargjöld til tólf mánaða og í sumar var staðfest deiliskipulag fyrir tvö ný íbúðahverfi , við Múlaveg og Hlíðarveg . Þar er búið að sækja um tvær lóðir en auk þess er þriðja lóðaumsóknin í vinnslu . Jarðvinna er þegar hafin á þeim fyrir einbýlishús . „ Það skiptir öllu máli að koma boltanum af stað “ segir Hildur . Þá er undirbúningur hafinn við búsetukjarna fyrir fólk yfir 55 ára aldri . Samkvæmt skipulagi á hann að rísa nálægt sjúkrahúsinu . „ Sú vinna er ekki langt komin en verður haldið áfram í vetur . Áhugasamur aðili hefur leitað til okkar en vinnan er öll á frumstigi . “ Með búsetukjarnanum er vonast til að hreyfing komist á húsnæðismarkaðinn á Seyðisfirði . „ Við teljum að hann myndi leysa annan vanda með að losa um stóru húsin hér fyrir yngra fólk með börn . “ Áhugi meðal 55 ára og eldri á minni íbúðum Húsnæði fyrir 55 ára og eldri var efst í húsnæðiskönnun sem gerð var fyrir Seyðisfjarðarkaupstað í vor . Sendir voru út spurningalistar til íbúa og bárust ríflega 230 svör sem nýtt voru til úrvinnslu . Í könnunni kom kom sterkur vilji hjá þessum aldurshóp til að leigja eða kaupa íbúðir í slíkum kjarna og telja skýrsluhöfundar að sú eftirspurn eigi frekar eftir að vaxa . Einnig virtist vilji hjá fólki á aldrinum 18 - 35 ára að komast í stærra húsnæði . Í skýrslunni kemur fram að undanfarin ár hafi talsvert vantað upp á að jafnvægi væri á húsnæðismarkaðinum á Seyðisfirði . Núverandi íbúðarhúsnæði sé fullnýtt , eftirspurn til staðar en markaðurinn óvirkur . Þessi skortur hái bæði atvinnustarfsemi og þróun og uppbyggingu á staðnum . Bent er á að síðustu ár hafi færst í notkun að íbúðarhúsnæði sé nýtt sem gistihúsnæði fyrir ferðamenn og kunni það að eiga þátt í skortinum . Eins hafi upp úr síðustu aldamótum færst í vöxt að fólk sem ekki býr á Seyðisfirði að staðaldri kaupi hús og dvelji þar aðeins hluta úr ári . Utan þess standi húsið autt . Þá kemur fram að meðalfjöldi íbúa í hverri íbúð á staðnum sé 1,67 sem sé nokkuð lágt , landsmeðaltalið er 2,53 íbúar og 2,76 hjá öðrum sveitarfélögum á Austurlandi . Ráðgjöf frá ríkinu Þessu til viðbótar hefur Seyðisfjörður verið valinn til þátttöku í sérstöku átaki ríkisins til uppbyggingar húsnæðis á landsbyggðinni . Fulltrúar frá Íbúðalánasjóði komu austur á Seyðisfjörð til fundar í lok september vegna þess . Að auki hefur verið fundað með aðstoðarmanni félagsmálaráðherra . „ Þetta hafa verið góðir fundir , við höfum fundið mikla ánægju með okkar aðgerðir eins og að fella niður gatnagerðargjöldin og vinna að íbúðarkjarnanum . Þessir aðilar hafa sýnt áhuga á aðkomu að honum . Þeirra hlutverk verður þó alltaf fyrst og fremst að vera okkur til leiðsagnar og stuðnings , “ segir Hildur .